Trailer ipparkjat quddiem il-kunsill lokali ta' Bormla, li kien qed jintuża mis-sindku tal-lokalità, Alison Zerafa Civelli, bħala parti mill-kampanja elettorali tagħha, tneħħa, qal Kelliem tal-Pulizija ma' Newsbook.com.mt . Zerafa Civelli, oħt il-mara tal-Prim Ministru Robert Abela, se tkun qed tikkontesta fit-tieni distrett. Bħala parti mill-kampanja elettorali tagħha, qed tuża mobile billboard li ilu jiċċaqlaq madwar il-lokalità, skont sorsi. Photo: info@newsbook.com.mt F'ritratti li ntbgħatu lil din il-kamra tal-aħbarijiet nhar it-Tlieta, it-trailer kien ipparkjat quddiem il-kunsill lokali ta' Bormla u kien qed jieħu ħames postijiet ta' parkeġġ. Barra minn hekk, ir-ritratti juru li kien ipparkjat fuq linji sofor doppji u barra l-kaxxi. Photo: info@newsbook.com.mt Din il-kamra tal-aħbarijiet hija infurmata li individwi għamlu rapport lill-pulizija dwar it-trailer, b'sorsi jgħidu li hu illegali li jitħallew trailers pparkjati barra. Newsbook.com.mt bgħatt xi mistoqsijiet lill-Pulizija u l-LESA dwar il-każ, bil-pulizija biss iwieġbu fil-qosor: "Il-vettura msemmija tneħħiet minn sidha." Iż-żewġ entitajiet tal-infurzar tal-liġi ġew mistoqsija jekk hux se tittieħed xi azzjoni f'dan il-każ. Intalbu wkoll jikkonfermaw jekk hux illegali li t-trailers ikunu pparkjati barra bil-lejl. Madankollu, dawn il-mistoqsijiet baqgħu mingħajr tweġiba. F'Diċembru, Zerafa Civelli ħabbret uffiċjalment li se tikkontesta l-elezzjoni ġenerali li jmiss fuq it-tieni distrett li jikkonsisti mill-Birgu, l-Isla, Bormla, Ħaż-Żabbar, parti mill-Fgura, il-Kalkara, u x-Xgħajra. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook